REPUBLIKA SRBIJA

NARODNA SKUPŠTINA

Odbor za administrativno-budžetska

i mandatno-imunitetska pitanja

21 Broj 06-2/155-16

18. jul 2016. godine

B e o g r a d

ZAPISNIK

SA TREĆE SEDNICE ODBORA ZA ADMINISTRATIVNO-BUDžETSKA I MANDATNO-IMUNITETSKA PITANjA, ODRŽANE 18. JULA 2016. GODINE

Sednica je počela u 11,00 časova.

Sednici je predsedavao dr Aleksandar Martinović, predsednik Odbora.

Sednici su prisustvovali članovi Odbora: Aleksandar Marković, Darko Laketić, Veroljub Matić, Katarina Rakić, Dušica Stojković, Aleksandra Đurović, Branka Stamenković, Branimir Jovanović, Momo Čolaković i Petar Petrović.

Sednici su prisustvovali i zamenci članova Odbora: Stefana Miladinović, zamenik Đorđa Milićevića, Ana Stevanović, zamenik Branke Stamenković i Milorad Mirčić zamenik Vojislava Šešelja.

Sednici nisu prisustvovali članovi Odbora: Đorđe Milićević, Vojislav Šešelj, Nemanja Šarović, Bojan Pajtić, Nenad Konstantinović i Nenad Čanak.

Pre prelaska na utvrđivanje dnevnog reda sednice, Branka Stamenković, član Odbora, podsetila je na predlog koji je iznela na prethodnoj, drugoj sednici Odbora, održanoj 23. juna 2016. godine, vezano za utvrđivanje novog rasporeda sedenja narodnih poslanika u Velikoj sali Narodne skupštine. Kako na poziv predsednika, nije dala konkretan predlog za izmenu ili dopunu dnevnog reda, predsednik Odbora ju je uputio na to da je Poslovnikom Narodne skupštine propisana procedura za dostavljanje predloga i zahteva Odboru.

Na predlog predsednika, Odbor je većinom glasova utvrdio sledeći

D n e v n i r e d:

- usvajanje zapisnika sa Prve i Druge sednice Odbora -

1. Razmatranje ostavke koju je na funkciju narodnog poslanika podneo dr Sulejman Ugljanin (01 broj 118-1452/16 od 28. juna 2016. godine);
2. Razmatranje zahteva Marka Jankovića, člana Republičke izborne komisije, za davanje mišljenja za obavljanje druge javne funkcije (21 broj 02-732/16 od 6. aprila i 21. juna 2016. godine);
3. Razmatranje zahteva prof. dr Dragane Kolarić, člana Odbora Agencije za borbu protiv korupcije, za davanje mišljenja za obavljanje druge javne funkcije (21 broj 02-776/16 od 18. aprila 2016. godine);
4. Razmatranje zahteva Nenada Jovanovića, sudije Prekršajnog suda u Negotinu, za davanje mišljenja za obavljanje druge javne funkcije (21 broj 02-664/16 od 22. marta 2016. godine);
5. Razmatranje zahteva Đula Ladockog, člana Republičke izborne komisije, za davanje mišljenja za obavljanje druge javne funkcije (21 broj 02-1153/16 od 8. juna 2016. godine);
6. Razmatranje zahteva Novice Tončeva, narodnog poslanika, za davanje mišljenja za obavljanje druge javne funkcije (21 broj 02-1396/16 od 22. juna 2016. godine);
7. Razmatranje zahteva Vesne Rakonjac*,* narodnog poslanika, za ostvarivanje prava na isplatu mesečne naknade na ime zakupa stana u Beogradu i prava na naknadu za odvojeni život od porodice (21 broj 120-1372/16 od 22. juna 2016. godine);

8. Utvrđivanje spiska nalepnica za parkiranje A-I i A-II;

9. Razno.

Pre prelaska na rad po dnevnom redu, Odbor je većinom glasova usvojio zapisnik sa Prve sednice Odbora, održane 22. juna 2016. godine. Takođe, Odbor je većinom glasova usvojio i zapisnik sa Druge sednice Odbora, održane 23. juna 2016. godine.

**Prva tačka dnevnog reda**: Razmatranje ostavke koju je na funkciju narodnog poslanika podneo dr Sulejman Ugljanin (01 broj 118-1452/16 od 28. juna 2016. godine)

Predsednik Odbora je upoznao članove Odbora da je dr Sulejman Ugljanin podneo ostavku na funkciju narodnog poslanika, kao i da je ista overena kod javnog beležnika i u roku od tri dana predata na pisarnicu Narodne skupštine.

Diskusije nije bilo.

Odbor je, na predlog predsednika, većinom glasova usvojio i Narodnoj skupštini podneo sledeći

I Z V E Š T A J

Odbor je utvrdio da je podnošenjem ostavke narodnog poslanika dr. Sulejmana Ugljanina, izabranog sa Izborne liste SDA Sandžaka – Dr. Sulejman Ugljanin SDA Sandžaka – Dr Sulejman Ugljanin nastupio slučaj iz člana 88. stav 1. tačka 2. Zakona o izboru narodnih poslanika, u kome se podnošenje ostavke navodi kao jedan od razloga za prestanak mandata narodnom poslaniku pre isteka vremena na koje je izabran, te predlaže da Narodna skupština, u smislu člana 88. st. 3. i 4. istog zakona, konstatuje prestanak mandata imenovanom narodnom poslaniku.

Na taj način omogućava se izbor novog narodnog poslanika, putem dodeljivanja mandata drugom kandidatu sa navedene izborne liste, u skladu sa članom 92. Zakona o izboru narodnih poslanika.

Za izvestioca Odbora na sednici Narodne skupštine određen je dr Aleksandar Martinović, predsednik Odbora.

**Druga tačka dnevnog reda**: Razmatranje zahteva Marka Jankovića, člana Republičke izborne komisije, za davanje mišljenja za obavljanje druge javne funkcije (21 broj 02-732/16 od 6. aprila i 21. juna 2016. godine)

Predsednik Odbora je najpre upoznao članove i zamenike članova Odbora o neophodnoj proceduri vezano za davanje mišljenja za obavljanje druge funkcije. Naime, kako je pojasnio, članom 28. Zakona o agenciji za borbu protiv korupcije propisana je obaveza funkcionera da u roku od tri dana od dana izbora na drugu funkciju zatraži od Agencije saglasnost za obavljanje druge funkcije. Funkcioner je dužan da uz zahtev dostavi pozitivno mišljenje nadležnog radnog tela. Odbor je saglasno navedenom zakonu kao i Poslovniku Narodne skupštine, ovlašćen za davanje mišljenje narodnim poslanicima i licima koje bira Narodna skupština, za obavljanje druge javne funkcije. Mišljenje je prethodni, formalan uslov da bi Agencija mogla da odluči i da saglasnost u svakom konkretnom slučaju. Takođe je napomenuo da je Zakonom o Agenciji za borbu protiv korupcije predviđeno da ukoliko funkcioner prihvati drugu funkciju suprotno odredbi pomenutog člana zakona, druga funkcija prestaje po sili zakona, a da može biti i novčano kažnjen u rasponu od 50.000 -150.000 dinara.

Kako su Odboru, početkom aprila 2016. godine, odnosno u prethodnom sazivu, nakon raspuštanja Narodne skupštine, podneti zahtevi koji su utvrđeni dnevnim redom, i to u okviru tač. 2, 3. i 4, upućen je dopis Agenciji sa molbom da zastane sa donošenjem odgovarajućih odluka, do konstituisanja Odbora u novom sazivu.

Predsednik Odbora je dalje naveo da je Marko Janković, član Republičke izborne komisije uputio zahtev Odboru, 21 broj 02-732/16 od 6. aprila i 21. juna 2016. godine, za davanje mišljenja za obavljanje druge javne funkcije - funkcije sekretara Privremenog organa gradske opštine Zemun, odnosno funkcije sekretara Skupštine gradske opštine Zemun, na koju je u međuvremenu, od dana podnošenja prvog zahteva postavljen.

Branka Stamenković, član Odbora, istakla je da je imajući u vidu rad Odbora u prethodnom, Desetom sazivu Narodne skupštine, postalo pravilo ono što je Zakonom o Agenciji za borbu protiv korupcije propisano kao izuzetak. Navela je da se kumulacijom funkcija, koja se na ovaj način stvara, doprinosi stvaranju koruptivne atmosfere u društvu. Pozvala je sve članove Odbora da se prilikom odlučivanja o ovoj vrsti zahteva obrati posebna pažnja i da svi članovi iznesu svoje mišljenje o podnetim zahtevima. S tim u vezi, predsednik Odbora je pojasnio da je Odbor prema navedenom zakonu u obavezi da da mišljenje, a da je Agencija ta koja donosi konačnu odluku. Takođe je istakao da o ovom, ali i svim ostalim predlozima, članovi Odbora svoje mišljenje iznose prilikom glasanja.

U nastavku izlaganja, gospođa Stamenković je postavila pitanje postojanja sukoba interesa u obavljanju funkcije člana Republičke izborne komisije i funkcije sekretara Skupštine gradske opštine Zemun i pitanje mogućnosti istovremenog obavljanja navedenih funkcije podjednako kvalitetno. Pozvala je članove i zamenike članova Odbora da glasaju protiv, ili, da se uzdrže od glasanja i da se podnosilac zahteva pozove da na narednoj sednici obrazloži svoj zahtev.

Dušica Stojković, član Odbora, istakla je da narodni poslanici, pored te funkcije mogu da obavljaju i druge funkcije, a sve u skladu sa Zakonom o Agenciji za borbu protiv korupcije.

Na predlog predsednika, Odbor je većinom glasova dao pozitivno mišljenje da Marko Janković, uz vršenje funkcije člana Republičke izborne komisije, može da vrši i funkciju sekretara Privremenog organa gradske opštine Zemun, odnosno funkciju sekretara Skupštine gradske opštine Zemun.

**Treća tačka dnevnog reda:** Razmatranje zahteva prof. dr Dragane Kolarić, člana Odbora Agencije za borbu protiv korupcije, za davanje mišljenja za obavljanje druge javne funkcije (21 broj 02-776/16 od 18. aprila 2016. godine)

Predsednik Odbora je obavestio članove i zamenike članova Odbora da je prof. dr Dragana Kolarić, član Odbora Agencije za borbu protiv korupcije uputila zahtev Odboru, 21 broj 02-776/16 od 18. aprila 2016. godine, za davanje mišljenja za obavljanje druge javne funkcije – funkcije v.d dekana Kriminalističko-policijske akademije.

Branka Stanković, član Odbora, ponovila je da je neophodno promeniti dosadašnju praksu vezano za davanje mišljenja za obavljanje druge funkcije.

Na predlog predsednika, Odbor je većinom glasova dao pozitivno mišljenje da prof. dr Dragana Kolarić, uz vršenje funkcije člana Odbora Agencije za borbu protiv korupcije, može da vrši i funkciju v.d. dekana Kriminalističko-policijske akademije.

**Četvrta tačka dnevnog reda:** Razmatranje zahteva Nenada Jovanovića, sudije Prekršajnog suda u Negotinu, za davanje mišljenja za obavljanje druge javne funkcije (21 broj 02-664/16 od 22. marta 2016. godine)

Predsednik Odbora je obavestio članove i zamenike članova Odbora da je Nenad Jovanović, sudija Prekršajnog suda u Negotinu, uputio zahtev Odboru, 21 broj 02-664/16 od 22. marta 2016. godine, za davanje mišljenja za obavljanje druge javne funkcije – funkcije člana Saveta za bezbednost opštine Majdanpek.

Diskusije nije bilo.

Na predlog predsednika, Odbor je većinom glasova dao pozitivno mišljenje da Nenad Jovanović, uz vršenje funkcije sudije Prekršajnog suda u Negotinu, može da vrši i funkciju člana Saveta za bezbednost opštine Majdanpek.

**Peta tačka dnevnog reda:** Razmatranje zahteva Đula Ladockog, člana Republičke izborne komisije, za davanje mišljenja za obavljanje druge javne funkcije (21 broj 02-1153/16 od 8. juna 2016. godine)

Predsednik Odbora je obavestio članove i zamenike članova Odbora da je Đula Ladocki, član Republičke izborne komisije uputio zahtev Odboru, 21 broj 02-1153/16 od 8. juna 2016. godine, za davanje mišljenja za obavljanje druge javne funkcije - funkcije sekretara Skupštine grada Subotice.

Diskusije nije bilo.

Na predlog predsednika, Odbor je većinom glasova dao pozitivno mišljenje da Đula Ladocki, uz vršenje funkcije člana Republičke izborne komisije, može da vrši i funkciju sekretara Supštine grada Subotice.

**Šesta tačka dnevnog reda:** Razmatranje zahteva Novice Tončeva, narodnog poslanika, za davanje mišljenja za obavljanje druge javne funkcije (21 broj 02-1396/16 od 22. juna 2016. godine)

Predsednik Odbora je obavestio članove i zamenike članova Odbora da je narodni poslanik Novica Tončev, uputio zahtev Odboru, 21 broj 02-1396/16 od 22. juna 2016. godine, za davanje mišljenja za obavljanje druge javne funkcije - funkcije predsednika Skupštine opštine Surdulice.

Petar Petrović, član Odbora, postavio je pitanje da li je neophodno odlučivati o zahtevu kolege Tončev, imajući u vidu da Ustav Republike Srbije propisuje da narodni poslanik ima pravo da bude istovremeno i odbornik, odnosno predsednik skupštine u lokalnoj samoupravi. Predsednik Odbora je pojasnio da je neophodno odlučiti i o ovom zahtevu, kao što je to učinjeno i sa ostalim podnetim zahtevima.

Na predlog predsednika, Odbor je većinom glasova dao pozitivno mišljenje da Novica Tončev, uz vršenje funkcije narodnog poslanika, može da vrši i funkciju predsednika Skupštine opštine Surdulica.

**Sedma tačka dnevnog reda:** Razmatranje zahteva Vesne Rakonjac*,* narodnog poslanika, za ostvarivanje prava na isplatu mesečne naknade na ime zakupa stana u Beogradu i prava na naknadu za odvojeni život od porodice (21 broj 120-1372/16 od 22. juna 2016. godine)

Predsednik Odbora je obavestio članove i zamenike članova Odbora sa zahtevom koji je podnela narodni poslanik Vesna Rakonjac i ujedno podsetio članove Odbora da je Odlukom o poslaničkoj naknadi propisno da Odbor može da odluči da se narodnom poslaniku, koji nema prebivalište u Beogradu i ne koristi pravo na hotelski smeštaj, na lični zahtev, isplati mesečna naknada na ime zakupa stana u Beogradu u ukupnom iznosu od 35.000,00 dinara, kao i da narodni poslanik koji koristi pravo na zakup stana ima pravo i na naknadu za odvojeni život od porodice u iznosu od 40% prosečne mesečne zarade po zaposlenom u privredi Republike Srbije prema poslednjem konačnom objavljenom podatku republičkog organa nadležnog za poslove statistike, na dan isplate. Takođe, je naglasio da je koleginica Rakonjac, navedena prava koristila i u prethodnom sazivu, kao i da je uz zahtev podneta propisana dokumentacija.

Milorad Mirčić, zamenik člana Odbora, izneo je mišljenje da je neophodno dati priliku svakom članu Odbora da u okviru predviđenog vremena za svaku tačku dnevnog reda slobodno iznese svoje mišljenje, bez obzira na to kojom se profesijom bavi, i da mu se omogući da iznese svoj stav i stav poslaničke grupe čiji je član. Predsednik Odbora je s tim u vezi pojasnio da svaki član Odbora ima pravo da govori u okviru tačke dnevnog reda, ali konkretno o tački dnevnog reda, kao i da ima pravo da slobodno glasa o svakom predlogu koji se nalazi na dnevnom redu sednice Odbora.

Odbor je, na predlog predsednika jednoglasno doneo sledeće

R E Š E Nj E

1. Vesni Rakonjac, narodnom poslaniku, utvrđuje se pravo na isplatu mesečne naknade na ime zakupa stana u Beogradu u iznosu od 35.000,00 dinara, počev od 3. juna 2016. godine.

2. O sprovođenju ovog rešenja staraće se Odsek za budžetsko računovodstvo.

Odbor je, na predlog predsednika jednoglasno doneo sledeće

R E Š E Nj E

1. Vesni Rakonjac, narodnom poslaniku, utvrđuje se pravo na naknadu za odvojeni život od porodice u iznosu 40% prosečne zarade po zaposlenom u privredi Republike Srbije prema poslednjem konačnom objavljenom podatku republičkog organa nadležnog za poslove statistike, na dan isplate, počev od 3. juna 2016. godine.

2. O sprovođenju ovog rešenja staraće se Odsek za budžetsko računovodstvo.

**Osma tačka dnevnog reda:** Utvrđivanje spiska nalepnica za parkiranje A-I i A-II

Predsednik Odbora je upoznao članove i zamenike članova Odbora da je Administrativni odbor Narodne skupštine na sednici održanoj 8. februara 2012. godine, doneo Odluku kojom je uređeno korišćenje prostora za parkiranje vozila oko zgrade Narodne skupštine, oblik i sadržina nalepnice za parkiranje vozila, kao i način vođenja evidencije o nalepnicama A-I i A-II za parkiranje koje se izdaju za svaki saziv. Članom 11. ove odluke utvrđeno je ovlašćenje Odbora da utvrđuje spisak lica kojima se izdaje nalepnica za parkiranje A-I i A-II.

Diskusije nije bilo.

Na predlog predsednika, Odbor je jednoglasno utvrdio Spisak za nalepnice za parkiranje A-I i A-II.

**Deveta tačka dnevnog reda:** Razno

Diskusije nije bilo.

Sednica je završena u 11,45 časova.

Sastavni deo ovog zapisnika čini obrađeni tonski snimak sednice Odbora.

SEKRETAR PREDSEDNIK

Svetlana Dedić dr Aleksandar Martinović